CELEX: 32011R1196
Language: el
Date: 2011-11-17 00:00:00
Title: Εκτελεστικός κανονισμός (ΕΕ) αριθ. 1196/2011 της Επιτροπής, της 17ης Νοεμβρίου 2011 , σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

22.11.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 303/12
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1196/2011 ΤΗΣ ΕΠΙΤΡΟΠΉΣ
   της 17ης Νοεμβρίου 2011
   σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Για να εξασφαλιστεί η ενιαία εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.
            
         
               (2)
            
            
               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτή νέες υποδιαιρέσεις και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
            
         
               (3)
            
            
               Σύμφωνα με τους γενικούς αυτούς κανόνες, τα εμπορεύματα που περιγράφονται στη στήλη (1) του πίνακα που παρατίθεται στο παράρτημα του παρόντος κανονισμού πρέπει να υπαχθούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.
            
         
               (4)
            
            
               Είναι σκόπιμο να προβλεφθεί ότι, βάσει του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί του κοινοτικού τελωνειακού κώδικα (2), ο κάτοχος μπορεί να εξακολουθήσει να επικαλείται, για περίοδο τριών μηνών, τη δεσμευτική δασμολογική πληροφορία που έχει εκδοθεί από τις τελωνειακές αρχές των κρατών μελών όσον αφορά τη δασμολογική κατάταξη εμπορευμάτων στη συνδυασμένη ονοματολογία η οποία όμως δεν συμμορφώνεται με τον παρόντα κανονισμό.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη (1) του πίνακα που παρατίθεται στο παράρτημα κατατάσσονται στη Συνδυασμένη Ονοματολογία στον κωδικό ΣΟ που αναφέρεται στη στήλη (2) του εν λόγω πίνακα.
   Άρθρο 2
   Οι δεσμευτικές δασμολογικές πληροφορίες που εκδίδονται από τις τελωνειακές αρχές των κρατών μελών και δεν είναι σύμφωνες με τον παρόντα κανονισμό, μπορούν να συνεχίσουν να χρησιμοποιούνται για περίοδο τριών μηνών δυνάμει του άρθρου 12 παράγραφος 6 του κανονισμού (ΕΟΚ) αριθ. 2913/92.
   Άρθρο 3
   Ο παρών κανονισμός αρχίζει να ισχύει την εικοστή ημέρα μετά από αυτήν της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 17 Νοεμβρίου 2011.
      
         
            Για την Επιτροπή, εξ ονόματος του Προέδρου,
         Algirdas ŠEMETA
         
            Μέλος της Επιτροπής
         
      
   
   
      (1)  ΕΕ L 256 της 7.9.1987, σ. 1.
   
      (2)  ΕΕ L 302 της 19.10.1992, σ. 1.
   
      ΠΑΡΑΡΤΗΜΑ
      
                  Περιγραφή των εμπορευμάτων
               
               
                  Κατάταξη
                  (Κωδικός ΣΟ)
               
               
                  Αιτιολογία
               
            
                  (1)
               
               
                  (2)
               
               
                  (3)
               
            
                  Φορητή οπτική ηλεκτρονική συσκευή τροφοδοτούμενη με μπαταρίες για την προβολή εικόνων (αποκαλούμενη «βιντεο-γυαλιά»), διαστάσεων, όταν είναι διπλωμένη, περίπου 15 × 3,5 × 2,5 cm.
                  Η οπτική ηλεκτρονική συσκευή αποτελείται από δύο οθόνες υγρών κρυστάλλων (LCD), η καθεμία από τις οποίες έχει ανάλυση 640 × 480 εικονοστοιχείων (εικονικό ισοδύναμο οθόνης 80 ιντσών σε απόσταση 2 μέτρων) και από κυκλώματα επεξεργασίας του ήχου, τα οποία έχουν τοποθετηθεί σε πλαίσιο παρόμοιο με εκείνο που χρησιμοποιείται στα ματογυάλια.
                  Η συσκευή μπορεί να συνδεθεί με αυτόματη μηχανή επεξεργασίας πληροφοριών και με συσκευές όπως αναπαραγωγείς βίντεο, τηλεοπτικούς δέκτες ή κονσόλες παιχνιδιών.
                  Προβάλλει ιδεατές τρισδιάστατες (3D) βιντεοεικόνες για ψυχαγωγικούς σκοπούς.
               
               
                  8528 59 40
               
               
                  Η κατάταξη διέπεται από τους γενικούς κανόνες 1 και 6 για την ερμηνεία της Συνδυασμένης Ονοματολογίας και από το κείμενο των κωδικών ΣΟ 8528, 8528 59 και 8528 59 40.
                  Η λειτουργία της οπτικής συσκευής συνίσταται στην προβολή βιντεοεικόνας κατά την έννοια της κλάσης 8528.
                  Δεδομένου ότι η συσκευή δεν περιλαμβάνει δέκτη βιντεοφωνικών σημάτων ή παρόμοια διάταξη που να επιτρέπει τη λήψη τηλεοπτικών σημάτων, αποκλείεται η κατάταξή της ως δέκτη τηλεόρασης της διάκρισης 8528 71.
                  Η συσκευή χρησιμοποιεί δύο πολύ μικρές οθόνες LCD (μία εμπρός από κάθε οφθαλμό) για τη δημιουργία ιδεατής εικόνας ισοδύναμης με εκείνη οθόνης 80 ιντσών σε απόσταση 2 μέτρων. Με βάση τα εν λόγω χαρακτηριστικά και ιδιότητες, η συσκευή προορίζεται για ψυχαγωγικούς σκοπούς όπως είναι η παρακολούθηση ταινιών και τηλεόρασης ή για παιχνίδια. Συνεπώς αποκλείεται η κατάταξη στη διάκριση 8528 51 επειδή η συσκευή δεν μπορεί να θεωρηθεί ότι χρησιμοποιείται αποκλειστικά ή κυρίως σε συστήματα αυτόματης επεξεργασίας πληροφοριών της κλάσης 8471.
                  Επομένως η συσκευή κατατάσσεται στον κωδικό ΣΟ 8528 59 40 ως έγχρωμη οθόνη με τεχνολογία υγρών κρυστάλλων.